In nomine sanctæ et individuæ Trinitatis Hludowicus, divina propitiante clementia Francorum rex. Cum pravorum hominum moribus jam sub fine sœculi sancta Dei ecclesia gravius premitur, nobis, quibus regni imperium cœlesti providentia committitur, instare vigilantius oportet, ne nostri Jhesu Christi sponsa, pia videlicet ecclesia, a nostris partibus exaltata suæ dignitatis detrimentum patiatur, si supernæ gratiæ munificentia nostræ majestatis imperium muniri volumus et ad illam æternæ dignitatis magnificentiam tendimus. Unde justis servorum Dei petitionibus divini cultus amore faventes, notum esse volumus omnibus episcopis, abbatibus, ducibus, comitibus, vicariis, centenariis, teloneariis, actionariis vel omnibus rem publicam administrantibus seu ceteris sanctæ Dei ecclesiæ fidelibus et nostris tam præsentibus quam futuris quia venerabilis vir Amalbertus, abbas ex monasterio Floriacensi, quod est constructum in honore sanctæ Mariæ et sancti Petri principis apostolorum sanctique Benedicti confessoris, ubi ipse pater et dux monachorum Benedictus corpore requiescit, in pago scilicet Aurelianensi, super fluvium Ligeris, detulit nobis auctoritatis præceptionem avi videlicet nostri Hludovici, piissimi augusti, et progenitoris nostri Hlotharii, in qua erat insertum quod sive ipsi sive antecessores eorum, omnes videlicet Francorum reges, præfatum monasterium cum rebus et hominibus ad se pertinentibus et aspicientibus sub tuitione et defensione sua habuissent et eorum immunitatibus auctoritatum a judiciariæ potestatis inquietudine semper munitum et defensum fuisset. Ob rei tamen firmitatem postulavit nobis præfatus abbas ut in amore Dei et reverentia beatissimæ Mariæ virginis, sancti Petri et sancti Benedicti, paternum et prædecessorum nostrorum morem sequentes, immunitatis nostræ præceptum circa ipsum sanctum locum fieri censeremus. Cujus petitioni assensum præbuimus et hoc nostræ auctoritatis præceptum circa ipsum sanctum locum fieri decrevimus per quod præcipimus atque jubemus ut nullus judex publicus etc., ut supra in charta n° LX usque ad quatenus ipsos monachos qui ibidem Deo famulari videntur pro stabilitate totius regni nostri nobis a Deo commissi atque conservandi jugiter Domini misericordiam exorare delectet et quidquid de rebus etc., ut supra in charta n° LX usque ad Et ut hæc auctoritas nostris futurisque temporibus, Domino protegente, valeat inconvulsa manere, eam manu propria subter firmavimus et annuli nostri impressione subter sigillari jussimus. Actum Compendio palatio regis, anno dominicæ incarnationis DCCCCLXXVIIII, primo ordinationis ipsius gloriosissimi regis. Signum domni Hludowici (Monogramma) gloriosissimi regis. Ego Arnulfus, ad vicem domni Adalberonis archiepiscopi et archicancellarii, recognovi.